Христо Смирненски
На един протестантски проповедник

chitanka.info

— Младий господине, чуй ме:

чрез страданието ти

ще успееш да прекрачиш

горе райските врати

О, недей ропта, за бога!

Скромен, търпелив бъди;

бог е казал: „Който страда,

моя дом ще наследи!“

Всички страдали са в рая

приютени със любов,

всички страдалци ликуват

сред небесний дом Христов!…

— Извинете, старче свети,

чуйте нещо и от мен,

може би това е глупост

знайте… още съм зелен:

— Този рай на страдалците

нивга не бих пожелал,

този рай на страдалците

пълен е с животни сал.

Биволи, волове, псета

и магарешкия род

на земята теглят, знайте,

най-страдалчески живот.

Тъй че следва какво всички

са прибрани в онзи край,

щом е тъй, на вас отстъпвам

аз магарешкия рай.

с. Сухиндол

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.